Glæden er sikkert stor hos de næsten 2.500 personer, der netop har bestået den danske indfødsretsprøve.

Nu viser det sig, at flere af de personer har bestået prøven, fordi den var behæftet med fejl.

Det skriver Styrelsen for International Rekruttering og Integration (SIRI), som står for indfødsretsprøven, i en mail til DR Nyheder.

- Rettelserne til spørgsmål 21 og 40 har betydet, at flere har bestået indfødsretsprøven, end hvis Styrelsen for International Rekruttering og Integration (SIRI) ikke havde gennemført rettelserne, skriver styrelsen i mailen uden at sætte et præcist tal på, hvor mange personer det drejer sig om.

Rettelser fik flere til at bestå

Kort tid efter offentliggørelsen af prøven afslørede DR Nyheder fejl i netop spørgsmål 21 og 40 i prøven.

Læs også : Eksperter finder flere fejl i årets indfødsretsprøve

Det fik SIRI til at godkende to af svarene i spørgsmål 21 som korrekte og alle tre svar i spørgsmål 40 som korrekte. Og det har altså medvirket til, at flere har bestået prøven.

Spørgsmål 21 lyder sådan her:

21. Hvad erobrede briterne fra Danmark i 1807? • A: Danmarks flåde

• B: De Vestindiske Øer

• C: Den danske del af Nordsøen

I prøven var "svar A" det korrekte svar.

Men efter at en ekspert over for DR Nyheder påpegede, at briterne også erobrede De Vestindiske Øer fra Danmark i 1807, besluttede SIRI, at alle, der havde svaret B, også blev noteret for et korrekt svar.

Rettelserne til spørgsmål 21 og 40 har betydet, at flere har bestået indfødsretsprøven, end hvis Styrelsen for International Rekruttering og Integration (SIRI) ikke havde gennemført rettelserne Styrelsen for International Rekruttering og Integration

I spørgsmål 40 betød en fejl i selve spørgsmålet, at alle svar tæller som et korrekt svar.

Det spørgsmål lød:

40. Hvilken dansk politiker er i september 2019 blevet genudnævnt som kommissær i EU? • A: Margrethe Vestager

• B: Morten Messerschmidt

• C: Lars Løkke Rasmussen

Problemet med spørgsmålet her var, at Margrethe Vestager, som er det korrekte svar, slet ikke blev genudnævnt i september 2019. Hun blev først endeligt godkendt som kommissær i november.

Usikkert, hvor mange det drejer sig om

Det har ikke været muligt at få oplyst, præcist hvor mange personer det drejer sig om.

- SIRI gennemgår i forbindelse med afholdelse af indfødsretsprøven ikke alle prøvesæt, men kun stikprøver, og har ikke kendskab til, hvor mange personer, der med rettelserne har bestået prøven, som ellers ikke ville have bestået prøven, skriver styrelsen.

- SIRI skal i den forbindelse understrege, at rettelserne er blevet gennemført, da fejl i indfødsretsprøven ikke må have negative konsekvenser for prøvedeltagerne. Med rettelserne er det blevet forhindret, at prøvedeltagere uretmæssigt har dumpet prøven, fordi de på grund af fejl i spørgsmålene har svaret forkert på spørgsmålene, afslutter styrelsen.

Eksperter skal gennemgå ny prøve

På grund af DR Nyheders afsløringer har SIRI besluttet, at der skal laves en opdateret udgave af prøven.

Samtidig vil prøven og lærematerialet blive underkastet "et styrket faktatjek", som styrelsen skriver på sin hjemmeside, hvor der også står:

"SIRI vil også etablere et panel af uvildige eksperter, der fremover skal være med til at sikre, at alle spørgsmålene er korrekt formuleret, og at der ikke er flere korrekte svarmuligheder på de enkelte spørgsmål.

Der vil også blive igangsat en opdatering af det læremateriale, som spørgsmålene i indfødsretsprøven er baseret på, og hvor der efter afholdelsen af den seneste prøve er konstateret unøjagtigheder, mangler m.v. Lærematerialet, der senest er opdateret i 2016, skal også omfatte de seneste års historie.

Indtil en opdateret version af lærematerialet foreligger, vil prøvens spørgsmål blive kvalitetssikret ved det interne faktatjek og af det nye panel af uvildige eksperter."